dvergmåke
Store norske leksikon,Biologi,Dyreriket,Ryggstrengdyr,Virveldyr,Fugler,Vade-, måke- og alkefugler,Måkefamilien,Hydrocoloeus
Dvergmåke er en fugleart i måkefamilien, og Norges minste måke. Den er en forholdsvis fåtallig hekkefugl i Norge, og hekker ofte sammen med hettemåker. På vinteren er dvergmåkene stort sett pelagiske. Arten påtreffes regelmessig over hele landet, og spesielt i forbindelse med trekket vår og høst.
Beskrivelse Dvergmåken er betydelig mindre enn hettemåke, og har i voksen sommerdrakt helsvart hode og nakke hos begge kjønn, samt lys grå overside uten svart i vingespissen, og mørk grå undervinge. Videre har voksne fugler røde ben og nebb hele året liksom hettemåke, men hetten er ikke å se på vinteren. Ungfugler er lettest gjenkjennelige på størrelsen, samt at de har lite svart nebb, mørke fjær i nakken og en liten flekk bak øyet, og mørke bånd på vingeoversiden. Dvergmåkene veier som oftest mellom 80 og 140 gram, og er altså betydelig mindre og lettere enn hettemåker, som gjennomsnittlig veier 275 gram (fra 195 til 410 gram). Utbredelse og vandringer Dvergmåka hekker i Europa og Asia, og har nylig kolonisert USA og Canada. Arten hekker stort sett i våtmarker og på små øyer i ferskvann, og ble første gang konstatert hekkende i Norge på Jæren i 1976. Dvergmåkene har hatt sin mest stabile forekomst av hekkende fugler i Norge i Finnmark, men også Troms, Nordland, Trøndelag og Hedmark har i enkelte år hatt til dels mange hekkende par. I 2015 ble den norske hekkebestanden anslått til mellom 80 og 160 par og regnet som økende, og med det er trolig dvergmåken den eneste måkearten med bestandsøkning i Norge. Bestanden er økende også i Sverige (2800 par i 2012) og i Finland (10 000–13 000 par i 2011), og i 2016 fant den første vellykkede hekkingen sted i Storbritannia. Dvergmåkene er trekkfugler som er tilknyttet det marine miljø på vinteren, de er primært pelagiske, og påtreffes oftest inne ved kysten etter kraftige stormer. I forhold til andre måker er det lite kjennskap om vinterområdene til de ulike populasjonene, men mange fugler overvintrer i Middelhavet, og en svensk ringmerket dvergmåke ble funnet i USA. Les mer i Store norske leksikon måker hettemåke kanadahettemåke trekkfugler Eksterne lenker BirdID: Faktaside om dvergmåke Globalt utbredelseskart fra BirdLife International